1.Uvod

1.1Ozadje

Statistični podatki o prostih delovnih mestih kažejo število nezasedenih delovnih mest v danem trenutku. Nanašajo se na tisti del potreb po delovni sili, ki presega ponudbo delovne sile, in tako zagotavljajo ključne informacije o velikosti in strukturi neskladij na trgu dela.

Uredba (ES) št. 453/2008 Evropskega parlamenta in Sveta z dne 23. aprila 2008 o četrtletnih statističnih podatkih glede prostih delovnih mest v Skupnosti (v nadaljnjem besedilu: uredba o statističnih podatkih o prostih delovnih mestih) določa okvir za pripravo in oceno četrtletnih statističnih podatkov o prostih delovnih mestih.

Komisija mora v skladu s členom 10 uredbe o statističnih podatkih o prostih delovnih mestih pred 24. junijem 2010 in vsaka tri leta po tem Evropskemu parlamentu in Svetu predložiti poročilo o izvajanju navedene uredbe. Namen poročila je oceniti kakovost (a) statističnih podatkov, ki jih zagotovijo države članice, in (b) evropskih agregatov ter opredeliti področja, ki bi jih bilo mogoče izboljšati.

To je četrto poročilo Komisije Evropskemu parlamentu in Svetu. V njem so upoštevane izkušnje z zagotavljanjem podatkov v četrtletnih presledkih in dokumentacija, ki so jo države članice predložile v svojih letnih poročilih o kakovosti. Ker so bile v prejšnjih poročilih analizirane pretekle serije, se to poročilo osredotoča na kakovost statističnih podatkov o prostih delovnih mestih, prejetih od objave navedenih poročil. Proučeni so zadevni podatki, predloženi Komisiji za referenčna četrtletja od prvega četrtletja leta 2016 do četrtega četrtletja leta 2018.

V oddelku 2 je predstavljen napredek pri izvajanju uredbe o statističnih podatkih o prostih delovnih mestih v zadnjih treh letih, v oddelku 3 pa je ocenjena kakovost statističnih podatkov o prostih delovnih mestih. Nazadnje so v oddelku 4 navedeni sklepi in predlagani načini za boljše izpolnjevanje pričakovanj uporabnikov v prihodnosti.

1.2Pravni okvir

Da bi Komisija dopolnila splošni okvir, vzpostavljen z uredbo o statističnih podatkih o prostih delovnih mestih, je sprejela dve izvedbeni uredbi:

– Uredbo Komisije (ES) št. 1062/2008, v kateri so opredeljeni postopki za desezoniranje, ki jih je treba uporabljati od prvega četrtletja leta 2014, struktura in vsebina letnih poročil o kakovosti, ki jih morajo države članice poslati Komisiji, ter datumi pošiljanja teh poročil,

– Uredbo Komisije (ES) št. 19/2009, v kateri je opredeljen izraz „prosto delovno mesto“ ter so določeni roki za pošiljanje podatkov in obdobja, ki morajo biti zajeta v prvem sklopu poslanih podatkov. V prilogi k temu pravnemu aktu so navedene države članice, ki izvajajo študije izvedljivosti, in teme teh študij.

V skladu z navedeno zakonodajo morajo vse države članice zagotoviti časovne vrste za število prostih in zasedenih delovnih mest z začetkom v prvem četrtletju leta 2010. To morajo storiti najpozneje 70 dni po koncu četrtletja (T + 70). Poleg tega morajo države članice, v katerih skupno število zaposlenih presega 3 % skupnega števila zaposlenih v EU, hitre ocene poslati najpozneje 45 dni po koncu četrtletja (T + 45).

Države članice morajo predložiti število prostih in zasedenih delovnih mest za vse poslovne enote in vsako področje klasifikacije gospodarskih dejavnosti NACE Revizija 2 (NACE Rev. 2). Vendar je v uredbi o statističnih podatkih o prostih delovnih mestih za mala podjetja (ki so opredeljena kot enote z manj kot desetimi zaposlenimi) in področja klasifikacije NACE Rev. 2 O–S (pri katerih so glavne dejavnosti javna uprava, zdravstvo in izobraževanje) določeno, da bi morale tiste države članice, ki imajo težave pri zagotavljanju podatkov, izvesti študije izvedljivosti.

Čeprav so te študije izvedljivosti nekaterim državam članicam omogočile, da so dosegle zajetje celotnega gospodarstva, to še ne velja za štiri države (Dansko, Francijo, Italijo in Malto), katerih podatki niso popolnoma primerljivi s podatki preostale EU. V Franciji in Italiji so v raziskave vključene le poslovne enote z desetimi zaposlenimi ali več, javne ustanove pa niso zajete v področjih javne uprave, izobraževanja in zdravstva (klasifikacija NACE Rev. 2, področja O, P in Q). Na Malti so v raziskave vključene le enote z desetimi zaposlenimi ali več. Danska zajema le enote na področju gospodarstva (klasifikacija NACE Rev. 2, področja B–N).

2.Splošni napredek od zadnjega poročila

Od sprejetja zadnjega poročila leta 2016 ni bilo zakonodajnih sprememb.

V postopku priprave so bile v verigi pridobivanja statističnih podatkov o prostih delovnih mestih uvedene številne izboljšave, kot je podrobno opisano v naslednjih odstavkih.

2.1 Standardi SDMX za zbiranje podatkov

Vse države članice so statistične podatke o prostih delovnih mestih poslale z uporabo struktur podatkov standarda Statistical Data and Metadata eXchange (SDMX) in mednarodno dogovorjenih šifrantov (ki so na voljo prek namenskega registra). Isto šifriranje je bilo uporabljeno v Eurostatovi podatkovni zbirki statističnih podatkov o prostih delovnih mestih in za posredovanje statističnih podatkov EU o prostih delovnih mestih Evropski centralni banki.